Dmitri Medwedef - Wikipedia
Dmitri Anatoljewitsj Medwedef (Russies: Дмитрий Анатольевич Медве́дев (hulp·inligting); geb. 14 September 1965) is ’n politikus van Rusland. Hy is op 7 Mei 2008 as president beëdig nadat hy die verkiesing van 2 Maart 2008 met sowat 70% van die stemme gewen het.
Mei 2012 – hede
3de President van Rusland
7 Mei 2008 – 7 Mei 2012
Adjunk-premier van Rusland
14 November 2005 – 12 Mei 2008
dien saam met Sergei Iwanof
Leningrad, Sowjetunie (nou Sint Petersburg, Rusland)
Swetlana Wladimirowna Medwedewa (geb. Linnik)
Ilya Medwedef (geb. 1996)
Staatsuniversiteit van Leningrad
Nadat Wladimir Poetin die Russiese presidentsverkiesing van 4 Maart 2012 gewen het, is Medwedef aangewys as die volgende premier, ’n amp wat Poetin die afgelope vier jaar beklee het.
Medwedef is op 14 September 1965 gebore in Leningrad, tans Sint Petersburg. Hy was voorheen eerste adjunkpremier saam met Sergei Iwanof. Hy is getroud en het ’n seun, Ilja.
Medwedef behaal sy regsgraad in 1987 aan die Staatsuniversiteit van Sint Petersburg en in 1990 sy doktorsgraad in privaatreg. Van Junie 1991 tot Junie 1996 is hy ’n regsadviseur van die burgemeester van Sint Petersburg. Tegelykertyd is hy van 1991 tot 1999 dosent aan sy alma mater. In 1999 stel Wladimir Poetin hom aan as adjunkdirekteur van die presidentstaf. In 2000 word hy benoem tot president van die bestuursraad van Gazprom. Van 2000 tot 2001 is hy voorsitter van Gazprom. In Oktober 2003 vervang hy Aleksandr Wolosjin as presidensiële stafhoof.
Op 15 November 2005 stel Poetin hom aan as eerste adjunkpremier.
Dimitri Medwedef word beskou as ’n gematigde liberale pragmatikus, ’n goeie administrateur en hy was nog altyd lojaal aan Poetin.
Ná sy aanstelling as eerste adjunkpremier het talle politieke waarnemers voorspel dat hy benoem sal word as Poetin se opvolger vir die 2008-presidentsverkiesing. Poetin het hom dan ook op 10 Desember 2007 aangewys as die kandidaat wat hy steun. Op 17 Desember van daardie jaar is hy op die pro-Kremlin-party Verenigde Rusland se kongres amptelik benoem as hul kandidaat vir die verkiesing. Op 3 Maart 2008, terwyl die stemme getel is, het dit gou duidelik geword dat hy die verkiesing loshande gewen het. Sy naaste teenstander was die leier van die Kommunistiese Party, Gennadi Zioeganof, met 17,77% van die stemme, gevolg deur die Liberaal-Demokratiese Party se Wladimir Zjirinofski met 9,37% en die Demokratiese Party se Andrei Bogdanof met 1,29%. Die kiespersentasie was 69,5%.
Volgens meningspeilings vooraf het baie kiesers Medwedef gesteun omdat hy Poetin se keuse as opvolger was. In sy eerste toespraak ná sy benoeming het Medwedef gesê as hy president word, sal hy Poetin as eerste premier aanstel. Al kon Poetin nie vir ’n derde termyn verkies word as president nie, kan ’n premierskap hom in staat stel om nog lank die toon aan te gee in die Russiese politiek. (Hy kan dan ook later weer as president verkies word.) Sommige kenners meen Medwedef het daarmee erken dat hy slegs ’n skynhoof sal wees en dat die ware mag in Poetin se hande sal lê.
Terwyl die stemme getel is, het Poetin en Medwedef saam van die Kremlin na Rooiplein gestap, waar Medwedef aan ’n opgewonde skare gesê het: "Saam kan ons voortgaan op die pad wat pres. Poetin begin het. Saam sal ons wen. Hoera!"
Hy het ook gesê hy sal sy eie kop volg, ook in buitelandse beleid, ondanks sy voorneme om Poetin as eerste premier aan te stel. Die mag lê by die president en so sal dit bly, het hy bygevoeg.
Op die kongres van Verenigde Rusland op 24 September 2011 in Moskou het Medwedef voorgestel dat Poetin, sy voormalige mentor, in die presidentsverkiesing van 4 Maart 2012 staan, en Poetin het die aanbod aanvaar. Poetin het dadelik voorgestel dat Medwedef Verenigde Rusland se kandidaat vir die amp van eerste minister moet wees.
In die verkiesing het Poetin met 63,6 persent van die stemme gewen. Hy is daarmee verkies vir die nuwe, verlengde termyn van ses jaar.
Dmitri Medwedef en sy vrou, Swetlana Wladimirowna Medwedewa, gebore Linnik, is van keins af vriende en sy was ook sy skoolliefde. Hulle is getroud ’n paar jaar nadat hulle hul hoërskoolloopbaan in 1982 voltooi het. Hul seun, Ilja, is in 1996 gebore. Medwedef is die skrywer en medeskrywer van verskeie regsboeke.
Levy, Clifford J. (Dec. 11, 2007) Putin Backs a Young Loyalist As Hic Choice to Follow Him. The New York Times. New York, New York
White, Gregory L.; Osborn, Andrew; Cullison, Alan (11 Des. 2007) Putin Chooses Young Loyalist As Successor. The Wall Street Journal, New York, New York.
Umland, Andreas (17 Des. 2007) The Two Towers of Future Russia: The Rise of Dmiry Medvedev and the Re-Configuration of Post-Soviet Politics. Russia Profile. Moscow. 
Gazprom se proefoel van Medwedef
Heir to Russia Inc mixes ruthlessness with diplomacy deur Quentin Peel Financial Times 11 Desember 2007
Peter Lavelle, "UT’s “Operation Successor 2008” Project: Is Dmitry Medvedev the one?", Untimely Thoughts, 9 Oktober 2005.
A cautious welcome in Europe for Medvedev, deur Stephen Castle, IHT, 11 Desember 2007
Wikimedia Commons het meer media in die kategorie Dmitri Medwedef.
↑ Eerste Adjunk Eerste Minister Dmitri Medwedef goedgekeur vir volgende Presidentsamp, Voice of Russia, 10 Desember 2007.
↑ BBC NEWS | World | Europe | Profile: Dmitry Medvedev
↑ "Russia's Putin set to return as president in 2012", 24 September 2011. URL besoek op 24 September 2011.
Leiers van die Sowjetunie en Rusland
Sowjetunie Wladimir Lenin (1917 – 1924) • Josef Stalin (1924 – 1953) • Nikita Chroesjtsjof (1953 – 1964) • Leonid Brezjnef (1964 – 1982) • Joeri Andropof (1982 – 1984) • Konstantin Tsjernenko (1984 – 1985) • Michail Gorbatsjof (1985 – 1991)
Rusland Boris Jeltsin (1991 – 1999) • Wladimir Poetin (2000 – 2008) • Dmitri Medwedef (2008 – 2012) • Wladimir Poetin (2012 – hede)
Ontsluit van "https://af.wikipedia.org/w/index.php?title=Dmitri_Medwedef&oldid=1340396"
Laas gewysig op 26 Maart 2015 om 19:45